Diari Oficial de la Generalitat Valenciana


Sumari del DOGV 5675, del 08-01-2008 (2007/15567)

ORDE de 17 de desembre de 2007, de la Conselleria d'Agricultura, Pesca i Alimentació, per la qual s'adopten mesures fitosanitàries per a l'eradicació i control de l'organisme nociu Tuta absoluta (Meyrick).
-------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2007/12/17/(1)/dof/vci/html**

### Dades del document

Número de DOGV
:   5675

Data del DOGV
:   08-01-2008

Secció del DOGV
:   I. DISPOSICIONS GENERALS

Número del document
:   2007/15779


Data del document
:   17-12-2007

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * arboricultura
    * fruticultura
    * tractament fitosanitari
    * malaltia vegetal
    * suport econòmic
    * destrucció de cultius
    * legislació

ORDE de 17 de desembre de 2007, de la Conselleria d'Agricultura, Pesca i Alimentació, per la qual s'adopten mesures fitosanitàries per a l'eradicació i control de l'organisme nociu Tuta absoluta (Meyrick). [2007/15193]
La Directiva 2000/29/CE, de 8 de maig de 2000, del Consell, relativa a les mesures de protecció contra la introducció a la Comunitat d'organismes nocius per als vegetals o productes vegetals i contra la seua propagació en l'interior de la Comunitat, s'ha incorporat a l'ordenament jurídic nacional, per Reial Decret 58/2005, de 21 de gener, pel qual s'adopten mesures de protecció contra la introducció i difusió en el territori nacional i de la Comunitat Europea d'organismes nocius per als vegetals o productes vegetals, així com per a l'exportació i tràfic cap a països tercers.
El Reial Decret 1190/1998, de 12 de juny, regula els programes d'eradicació o control dels organismes nocius dels vegetals que encara no estiguen establits en territori espanyol i que, actualment, s'inclouen en els annexos I i II de l'esmentat Reial Decret 58/2005, que deroga i substituïx el Reial Decret 2071/1993, de 26 de novembre.
Així mateix, la Llei 43/2002, de 20 de novembre, de Sanitat Vegetal, establix que davant de l'aparició d'una plaga en el territori nacional o en una part d'este, o la sospita de la seua existència, que poguera tindre importància econòmica o mediambiental, l'autoritat competent verificarà la presència i la importància de la infestació i adoptarà les mesures fitosanitàries cautelars prèvies que estime necessàries per a evitar la propagació de la plaga.
L'arna de la tomaca Tuta absoluta és un xicotet lepidòpter de la família Gelechiidae que es troba estesa pel continent sud-americà i de la presència del qual no es té constància en el continent europeu, i els seus principals hostes són la tomaca i la creïlla, així com altres espècies de solanàcies silvestres o cultivades.
Recentment es va detectar la seua presència en zones productores del nord de la província de Castelló, així com en determinades parcel·les del terme municipal de Sueca, a la província de València. Atés que l'eradicació i el control de la propagació cap a altres zones només és possible per mitjà de la intervenció de l'administració, procedix l'adopció de mesures fitosanitàries dins d'un programa fitosanitari d'eradicació i control del patogen, i que suposen la destrucció del material vegetal infestat.
D'altra banda, la Llei de Sanitat Vegetal, en el capítol IV, del seu títol II, preveu que els afectats per l'obligatorietat de la lluita contra una plaga es beneficiaran de l'assistència tècnica i de les ajudes econòmiques que, si és el cas, es determinen en la norma corresponent, i es reconeix en el seu article 21 que, quan les mesures establides per a la lluita contra plagues suposen la destrucció, deteriorament o inutilització dels béns o propietats particulars o públiques, l'administració competent que haja declarat la plaga compensarà els perjudicats per mitjà de la indemnització corresponent.
En este sentit, el Reial Decret 1190/1998, establix en l'article 18 el dret a indemnització, total o parcial, dels gastos de destrucció, desinfecció, esterilització o qualsevol altre tractament aplicat oficialment als vegetals, productes vegetals i altres objectes reconeguts com contaminats per un organisme nociu.
D'acord amb l'anterior, per mitjà de la present orde i de conformitat amb allò que es disposa en l'article 47.11 del text refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, i en la Llei 38/2003, de 17 de novembre, General de Subvencions, s'establixen les ajudes indemnitzatòries de concessió directa per la destrucció de plantacions infestades, al concórrer en estes raons d'interés públic, fonamentades en accions de lluita contra organismes nocius de quarantena que afecten l'estat fitosanitari dels vegetals i les seues produccions.
Respecte d'això, les directrius comunitàries sobre ajudes estatals al sector agrari i forestal (DOUE C319, de 27.12.2006) establixen la compatibilitat amb el mercat comú de les ajudes compensatòries destinades a la lluita contra malalties dels vegetals, si es complixen les exigències previstes en l'article 10 del Reglament (CE) número 1857/2006, de 15 de desembre, de la Comissió, sobre aplicació dels articles 87 i 88 del Tractat Constitutiu de la Comunitat Europea, a les ajudes estatals per a les xicotetes i mitjanes empreses dedicades a la producció de productes agrícoles (DOUE L358, de 16.12.2006).
De conformitat amb allò que es disposa en l'article 16 del Reial Decret 58/2005, s'ha notificat al Ministeri d'Agricultura, Pesca i Alimentació, la presència de l'organisme nociu Tuta absoluta (Meyrick) i les mesures de salvaguarda adoptades.
Per tant, esta orde es dicta d'acord amb allò que s'ha estipulat en la Llei de Sanitat Vegetal i en el Reial Decret 1190/1998, pel qual es regulen els programes nacionals d'eradicació o control d'organismes nocius dels vegetals, fins i tot, no establits en el territori nacional.
Per tot això, a proposta de la Direcció General d'Investigació i Tecnologia Agroalimentària, i d'acord amb el dictamen del Consell Jurídic Consultiu,
ORDENE
Article 1. Objecte
La present orde té com a objecte la declaració oficial de l'existència de la plaga Tuta absoluta (Meyrick) a les províncies de Castelló i València.
Article 2. Qualificació d'utilitat pública
Es qualifica d'utilitat pública la lluita contra el lepidòpter Tuta absoluta (Meyrich) en l'àmbit territorial de la Comunitat Valenciana, d'acord amb l'article 15, apartat 1, lletres c i d de la Llei 43/2002, de 20 de novembre, de Sanitat Vegetal.
Article 3. Obligació de vigilància i comunicació de la presència de la plaga als servicis de sanitat vegetal
Els productors, comerciants i propietaris particulars de solanàcies hauran de vigilar i prospectar la presència de la plaga, i comunicaran al Servici de Sanitat Vegetal i Protecció Fitosanitària de la conselleria d'Agricultura, Pesca i Alimentació l'aparició de l'organisme a què es referix la present orde.
Article 4. Prohibició de moviment de material vegetal afectat
Queda prohibit a la Comunitat el moviment i la comercialització de material vegetal afectat per esta plaga.
Article 5. Establiment d'una xarxa de mostratge i delimitació de zones afectades
La conselleria d'Agricultura, Pesca i Alimentació establirà una xarxa de paranys plena de feromones, a fi de precisar l'extensió de les zones afectades.
Les zones afectades es redefiniran periòdicament en funció de l'aparició de nous fogars, de les captures realitzades pels paranys, o dels resultats de les actuacions d'eradicació constatats pels tècnics de la conselleria d'Agricultura, Pesca i Alimentació.
Article 6. Actuacions preventives, registre de tractaments i lliure accés a instal·lacions i camps de cultiu
1. Els productors i comerciants de solanàcies hauran d'intensificar les precaucions per a evitar la introducció i difusió d'esta plaga. Així mateix, realitzaran de manera obligatòria, les actuacions preventives que establisca el Servici de Sanitat Vegetal i Protecció Fitosanitària de la conselleria d'Agricultura, Pesca i Alimentació.
Per al control d'estes actuacions portaran un registre dels tractaments i altres mesures aplicades, d'acord amb allò que es disposa en l'Orde APA/326/2007, de 9 de febrer, per la qual s'establixen les obligacions dels titulars d'explotacions agrícoles i forestals en matèria de registre d'informació sobre l'ús de productes fitosanitaris (BOE número 43, de 19.02.2007).
2. Els agents indicats en el punt anterior estan obligats a facilitar als tècnics acreditats per la conselleria d'Agricultura, Pesca i Alimentació, el lliure accés a les instal·lacions i camps de cultiu de solanàcies per a la realització de les seues funcions, i aportaran la informació dels tractaments i altres mesures establides. Així mateix, permetran la presa de mostres i els proporcionaran, en el cas que ho sol·liciten, còpia de la documentació relacionada amb el cultiu, les instal·lacions i els mitjans de producció.
Article 7. Destrucció de plantacions afectades i dret a indemnització i ajudes
1. S'establix l'obligatorietat de la destrucció d'aquelles plantacions afectades, que segons el parer dels tècnics de la conselleria d'Agricultura, Pesca i Alimentació, suposen un greu risc de difusió de la plaga i no siga possible el seu control per mitjans de defensa fitosanitària. Esta destrucció es realitzarà pels procediments i en els termes que es determinen pels esmentats tècnics.
2. La destrucció del material vegetal afectat s'efectuarà en el termini de deu dies des que ho ordenen els tècnics de la conselleria d'Agricultura, Pesca i Alimentació, llevat que es considere necessari un altre termini per raons fitosanitàries derivades de l'estat evolutiu de la plaga o l'afectació del cultiu, o per raons climàtiques o d'una altra classe degudament constatades en l'acta en què s'ordene la destrucció pel tècnic en sanitat vegetal, i en què es farà constar el termini atorgat. L'acta serà signada també per l'interessat, perquè en prenga coneixement, o s'hi farà constar el seu rebuig a signar-la.
Si no es du a terme la mesura imposada en l'apartat anterior, el Servici de Sanitat Vegetal i Protecció Fitosanitària de la conselleria d'Agricultura, Pesca i Alimentació procedirà a executar-la subsidiàriament a càrrec dels propietaris, amb resolució prèvia del director general competent en matèria de sanitat vegetal, que es notificarà a l'interessat.
3. A la resta de plantes solanàcies que es troben en les zones afectades per l'atac de la plaga, els aplicaran, de forma obligatòria, els tractaments fitosanitaris que determine el Servici de Sanitat Vegetal i Protecció Fitosanitària de la conselleria d'Agricultura, Pesca i Alimentació. Serà també obligatori l'arrancada i la destrucció de totes les restes de material vegetal immediatament després de la finalització del cultiu i qualsevol altra mesura que es poguera adoptar d'acord amb l'article 18 de la Llei 43/2002, de 20 de novembre, de Sanitat Vegetal, fins que, segons el parer dels tècnics de la conselleria d'Agricultura, Pesca i Alimentació, no hi haja cap dubte respecte de la seua eliminació.
4. En els casos en què segons el parer dels tècnics la solució més operativa i eficaç siga la destrucció immediata de les plantacions, s'aplicarà l'article 21 de la Llei 43/2002, de 20 de novembre, de Sanitat Vegetal, en relació amb l'article 22.2, lletres b i c, de la Llei 38/2003, de 17 de novembre, General de Subvencions.
En estos supòsits seran indemnitzables les diferents espècies de solanàcies d'acord amb el barem establit en l'annex I.
De l'import màxim de les pèrdues o costos es deduiran, si és el cas, els imports d'assegurances i aquelles altres pèrdues que no es deriven de la plaga.
Les ajudes establides en la present orde, exemptes en aplicació del Reglament (CE) 1857/2006, de la Comissió, de 15 de desembre de 2006, sobre l'aplicació dels articles 87 i 88 del Tractat a les ajudes estatals per a les xicotetes i mitjanes empreses dedicades a la producció de productes agrícoles i pel qual es modifica el Reglament (CE) 70/2001, no es podran concedir en concurrència amb cap altra ajuda estatal de l'article 87, apartat 1, del Tractat de la UE, ni amb contribucions financeres dels estats membres, incloses les regulades per l'article 88, apartat 1, paràgraf segon, del Reglament (CE) 1698/2005, ni amb contribucions financeres de la Comunitat, que corresponen als costos subvencionables, si això du a una intensitat de l'ajuda superior al màxim establit en el reglament esmentat. Així mateix, les ajudes no es podran concedir en concurrència amb les ajudes de minimis recollides en el Reglament (CE) 1860/2004, respecte dels mateixos gastos o els mateixos projectes d'inversió subvencionables, si això dóna lloc a una intensitat de l'ajuda superior a la fixada en el Reglament 1857/2006, si això dóna lloc a una intensitat de l'ajuda.
5. Els agricultors i productors afectats per les mesures a què es referix l'apartat 4, podran sol·licitar la indemnització corresponent en el termini màxim de dos mesos a partir de la data de destrucció, per mitjà de l'aportació de la documentació següent:
a) Sol·licitud (annex II) .
b) Fotocòpia diligenciada del DNI o NIF del sol·licitant.
c) Imprés de manteniment de tercers amb indicació del número de compte diligenciat per l'entitat bancària.
d) Acreditació de la titularitat de l'explotació afectada en la qual es van destruir les plantes.
e) Còpia de l'Acta d'Inspecció en què es verifica la presència de l'organisme nociu i s'ordena la destrucció del material vegetal.
f) En el cas que s'actue en representació d'un altre, la documentació que acredita la mateixa de forma fefaent.
Els impresos normalitzats per a emplenar els diferents tràmits descrits anteriorment es poden trobar en els llocs de tramitació, centres PROP de la Generalitat o en la seua pàgina web (http://www.gva.es).
La presentació de la sol·licitud, per part dels interessats, comportarà l'autorització a l'òrgan gestor per a demanar els certificats a emetre per l'Agència Estatal de l'administració Tributària, la Direcció General de Tributs de la Generalitat i per la Tresoreria General de la Seguretat Social.
Així mateix, en la sol·licitud es farà constar expressament la declaració responsable de no estar incurs en cap prohibició per a obtindre la condició de beneficiari, esmentades en l'article 13 de la Llei 38/2003, de 17 de novembre, General de Subvencions.
6. La instrucció del procediment la realitzarà el Servici de Sanitat Vegetal i Protecció Fitosanitària de la conselleria d'Agricultura, Pesca i Alimentació.
7. El director general d'Investigació i Tecnologia Agroalimentària serà competent per a resoldre en el termini de 3 mesos a partir de la data de presentació de la sol·licitud, d'acord amb allò que es preveu en la disposició final primera.
8. No es concedirà indemnització quan estes mesures s'hagen fet necessàries com a conseqüència de transgressions de la Llei de Sanitat Vegetal, als reials decrets 58/2005, de 21 de gener i 1.190/1998, de 12 de juny, o s'hagen incomplit les mesures imposades en execució de la present orde. Els beneficiaris de l'ajuda tindran la condició de xicoteta i mitjana explotació d'acord amb la definició de PIME de l'annex I de Reglament (CEE) 70/2001.
9. Als agricultors i productors, les produccions dels quals es troben dins de les zones afectades per la plaga, se'ls entregarà pel Servici de Sanitat Vegetal i Protecció Fitosanitària els productes fitosanitaris que es consideren adequats per a la realització de tractaments contra la plaga.
Així mateix, els Servicis Tècnics de la conselleria d'Agricultura, Pesca i Alimentació, prestaran l'assistència tècnica necessària als agricultors i productors que es pogueren veure afectats o en risc per la presència de la plaga, especialment, quant a l'adopció de mesures preventives.
Article 8. Reintegrament de les ajudes
Procedirà el reintegrament de les ajudes percebudes més els interessos de demora corresponents, en els casos següents:
a) En els supòsits previstos en l'article 37 de la Llei 38/2003, General de Subvencions i en l'article 47.9 del text refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991.
b) En el supòsit d'incompliment de les obligacions imposades als titulars de plantacions o productors en les àrees de protecció i d'especial vigilància, així com les zones afectades, previstes en la present orde.
Article 9. Procediment sancionador
Les infraccions a la present orde, així com la seua responsabilitat, seran qualificades i sancionades d'acord amb allò que es disposa, respecte d'això, en la Llei 43/2002, de 20 de novembre, de Sanitat Vegetal.
Els òrgans competents per a la iniciació i resolució del procediment seran els determinats pel Decret 63/2006, de 12 de maig, del Consell, pel qual es determina la competència sancionadora en les infraccions en matèria de sanitat vegetal.
Disposicions addicionals
Primera. Crèdits pressupostaris
L'import de les ajudes previstes en la present orde s'abonarà a càrrec de l'aplicació pressupostària 87.57.13.419.11.2, línia T2349, de l'estat de gastos del pressupost 2008, fins a un import màxim de 100.000 euros. S'aplica l'Orde de 26 de setembre de 1994, de la conselleria d'Economia i Hisenda, sobre tramitació anticipada d'expedients de gasto, i queda condicionada la resolució de concessió a l'existència de crèdit adequat i suficient en el pressupost de l'exercici 2008.
Segona. Política comunitària de la competència
Les ajudes indemnitzatòries previstes en la present orde s'acullen a allò que es disposa en l'article 10 del Reglament (CE) 1857/2006, de 15 de desembre de 2006, de la Comissió, sobre aplicació dels articles 87 i 88 del Tractat a les ajudes estatals per a les xicotetes i mitjanes empreses dedicades a la producció de productes agrícoles i pel qual es modifica el Reglament (CE) 70/2001.
A estos efectes, les ajudes previstes en l'article 7.5 tenen caràcter d'ajudes compensatòries del valor de mercat de les plantes destruïdes en compliment de les mesures fitosanitàries, a què es referix l'article 10.2 del Reglament (CE) 1857/2006.
Tercera. Creació d'un Comité Cientificotècnic
Mitjançant una resolució del director general competent en matèria de sanitat vegetal es crearà un Comité Cientificotècnic assessor sobre les mesures de detecció i control que s'han d'adoptar contra la plaga a què es referix la present orde.
Disposició transitòria
Única. Dret a ajuda per plantes destruïdes en virtut de mesures fitosanitàries cautelars prèvies
1. En el cas en què, amb anterioritat a la publicació de la present orde, s'haja obligat a la destrucció de plantes afectades com a conseqüència de les mesures fitosanitàries d'emergència adoptades per a evitar la propagació de la plaga, es declara esta destrucció indemnitzable en els termes que esta preveu.
2. El termini de presentació de la sol·licitud d'ajuda serà de dos mesos a partir de l'endemà de la publicació d'esta orde.
Disposicions finals
Primera. Delegació de competències i habilitació al director general competent en matèria de sanitat vegetal
Es delega en el director general competent en matèria de sanitat vegetal i protecció fitosanitària la competència d'atorgament de les ajudes indemnitzatòries previstes en l'article 7 d'esta orde, com també les facultats d'autorització del gasto, disposició del crèdit, reconeixement de l'obligació i proposta de pagament d'estes ajudes indemnitzatòries.
Es faculta el director general competent en matèria de sanitat vegetal i protecció fitosanitària per a dictar totes les instruccions que siguen necessàries per a l'aplicació i compliment de la present orde.
Segona. Entrada en vigor
La present orde entrarà en vigor el mateix dia que es publique en el Diari Oficial de la Comunitat Valenciana, i finalitzarà la vigència el 31 de desembre de 2008.
València, 17 de desembre de 2007
La consellera d'Agricultura, Pesca i Alimentació
MARITINA HERNÁNDEZ MIÑANA
ANNEX I
Barem per a la valoració de la producció destruïda. Tenint en compte la valoració de mercat de les plantes destruïdes. La intensitat bruta de l'ajuda no superarà el 100% de les pèrdues causades per la destrucció de les plantes.
Tomaca 3.000 €/ha
Tomaca d'indústria 1.800 €/ha
Creïlla 1.500 €/ha
Pimentó 3.000 €/ha
Albergina 1.900?/ha
ANNEX II


Còpia Permalink ELI